Tisztelt Hölgyeim és Uraim!

A CÖF 2012 novemberében, támogatóinak kérésére, újság- és plakát-kampányban hívta fel a figyelmet arra, hogy a 2014-es választásokra újból összeáll majd az országot a csőd szélére sodró politikusok maroknyi, hatalomra éhes csapata.

Nem tévedtünk. Rövidesen elkezdődött, és mostanra fejeződött be a választópolgároknak rendezett, látványos és álságos „Nagy átverés” show.

A korábbi rezsim oszlopai valójában soha nem engedték el egymás kezét. Egy több felvonásos operettet játszottak végig, egy megírt forgatókönyvet követve tartották magukon mindvégig a balhéra éhes média figyelmét. Most abban bíznak, hogy a nép négy év alatt mindent elfelejtett, és a kétharmad ellenében újra kezdhetik a parazita hatalomgyakorlást.

Kik ők?

Gyurcsány Ferenc a saját miniszterelnökét hajdan gátlástalanul megpuccsoló privatizátor és ebből következően oligarcha. Az emberek testét, lelkét és egzisztenciáját megsebző hazugság-gyáros, a 2006-os események főinkvizítora. A nemzeti vagyont eltapsoló, politikai hitelét vesztett, egoista, hatalommániás vándorkomikus.

Bajnai Gordon a jó húsz éve alapított Gyurcsány-Bajnai „kvázi-Zrt” feles tulajdonosa, dróton rángatható off-shore bajnok. A családi vállalkozások álcája alatt, felszámolásokból és csődökből, vagyis közpénzből meggazdagodott szürke ember, aki Gyurcsánnyal együtt élősködött az országon.

Legemlékezetesebb mutatványa az egy éves miniszterelnökség Gyurcsány felkérésére, 11 ezer milliárdnyi IMF hitel felvétele és elköltése, társtettesi pozíció a devizahitel-csapda felállításáért felelős kormányzás idején.

Mesterházy Attila, ha netán hatalomba kerülne, az újabb Gyurcsány-puccs elszenvedésének potenciális várományosa, a 8 évig regnáló szocliberális rezsim hű szolgája, az MSZMP kebelén szocializálódott országrontók arca elé helyezett maszk.

A CÖF postafiókja nem győzi fogadni az üzeneteket, annyian követelik fellépésünket, a választópolgárok emlékezetének felfrissítését.

Ezért országjárást szervezünk, melynek során egy új, a következő választási ciklusra szóló Társadalmi Szerződés összeállítása a célunk.

Ezen kívül a nyilvánosság erejével tesszük fel a kérdést: miért késik az MNV Zrt és elődszervezetei irányítóinak felelősségre vonása?

Folytatjuk a devizaalapú hitelek elterjesztéséért felelős politikusok leleplezését.

Nap mint nap feltesszük a kérdést: miként vihettek ki bizonyos oligarchák az államadósság kétszeresének megfelelő összeget off-shore cégekbe, adóparadicsomokba az előző kormányzás ideje alatt?

Az MSZP és a „Korszak-visszaváltók Pártja” szerint a magyar emberek közül 4 millióan élnek szegénységben. Vajon ki ennek az okozója? Ezt a helyzetet a 8 évig rablógazdálkodást folytató Gyurcsány-rezsim felelőtlen kormányzása idézte elő!

Nem térhetnek vissza!

Négy év alatt nemzeti összefogással sikerült kivezetni az országot a teljes összeomlásból. Nem engedhetjük, hogy most, amikor talpra álltunk, újra kezdődjön a szabadrablás, amit liberális gazdaságnak neveznek.

A politika színpadáról négy éve elzavart urak még nem rótták le a penitenciát.

Az MSZMP és a hozzá csatlakozó szobor-trancsírozók a társadalmi kiegyezés ellenségei, akiknek nincs más mondanivalójuk, mint a NEM. Megújulásra alkalmatlan, hatalomra pályázó társaságok, a Bank-köztársaság hívei.

A 2014 tavaszi választásokon a nép végleg elküldheti a hatalom környékéről az erkölcsileg megbukott, hitelüket vesztett politikusokat.

Legfőbb ideje, mert helyet kell biztosítani egy valódi, szociális érzékenységű, a társadalmi békességet és a kiegyezést megcélzó, nemesen versengő új baloldali párt megszületésének! Ez az ország hosszú távú érdeke.

Ezzel tehetünk pontot a rendszerváltás végére.